CELEX: C2005/281/44
Language: lv
Date: 2005-11-12 00:00:00
Title: lieta T-314/05: Prasība, kas celta 2005. gada 10. augustā — Arko u. c./Komisija

12.11.2005   
            
            
               LV
            
            
               Eiropas Savienības Oficiālais Vēstnesis
            
            
               C 281/23
            
         Prasība, kas celta 2005. gada 10. augustā — Arko u. c./Komisija
   (lieta T-314/05)
   (2005/C 281/44)
   Tiesvedības valoda — franču
   Lietas dalībnieki
   
      Prasītāji: Eva Arko [Eva Arko] un 28 citi, Brisele (Beļģija), (pārstāvji — S. Rodrigess [S. Rodrigues], avocat, A. Žoma [A. Jaume], avocat)
   
      Atbildētāja: Eiropas Kopienu Komisija
   Prasītāju prasījumi
   Prioritāri:
   
               —
            
            
               atcelt atbildētājas lēmumus par iecelšanu amatā, ar kuriem tika noteikta prasītāju amata pakāpe, piemērojot Civildienesta noteikumu XIII pielikuma 12. panta 3. punktu, un līmenis, piemērojot noteikumus, kas bija spēkā kopš 2004. gada 1. maija;
            
         
               —
            
            
               norādīt atbildētājai sekas, kādas būtu apstrīdēto lēmumu atcelšanai un jo īpaši prasītāju iecelšanai citā amata pakāpē, piemērojot Civildienesta noteikumu XIII pielikuma 2. panta 1. punkta ekvivalences tabulu ar atpakaļejošu spēku no datuma, kad lēmumi par prasītāju iecelšanu amatā stājušies spēkā;
            
         Pakārtoti:
   
               —
            
            
               piespriest Komisijai atlīdzināt zaudējumus, kas radušies prasītajiem sakarā ar to, ka tie netika iecelti amatā, piemērojot Civildienesta noteikumu XIII pielikuma 2. panta 1. punktu, sākot no datuma, kad stājās spēkā lēmumi par prasītāju iecelšanu amatā.
            
         Jebkurā gadījumā:
   
               —
            
            
               piespriest atbildētājai atlīdzināt visus tiesāšanās izdevumus.
            
         Pamati un galvenie argumenti
   Prasītāji, kas ir Komisijas ierēdņi, ir konkursa laureāti, kas notika pirms 2004. gada 1. maija, kad spēkā stājās Civildienesta noteikumu grozījumi. Pieņemti darbā pēc šī datuma, viņi tika iecelti amata pakāpē un līmenī atbilstoši jaunajiem Civildienesta noteikumiem, kurus prasītāji uzskata par mazāk labvēlīgiem. Ar šo prasību prasītāji apstrīd šo iecelšanu amatā.
   Šajā lietā viņi norāda uz Civildienesta noteikumu XIII pielikuma 12. panta nepiemērojamību un, pakārtoti, uz šī noteikuma, kas pārkāpj vairākus Kopienu tiesību principus, prettiesiskumu. Šajā sakarā viņi, pirmkārt, atsaucas uz nediskriminācijas principu, vienlīdzīgas attieksmes principu un darba ņēmēju pārvietošanās brīvība. Prasītāji uzskata, ka šie principi ir pārkāpti, jo attiecīgie ierēdņi ir jauno dalībvalstu pilsoņi. Viņi arī uzskata, ka ir bijuši diskriminēti, salīdzinot ar ierēdņiem, kas ir šajā pašā kandidātu sarakstā un ir tikuši iecelti amatā pirms 2004. gada 1. maija.
   Šajā pašā kontekstā prasītāji atsaucas uz iespējamu Civildienesta noteikumu 31. panta pārkāpumu, kas nosaka, ka jaunie ierēdņi tiek iecelti amata pakāpē un līmenī, kas ir norādīts konkursa paziņojumā, iespējamu tiesiskās paļāvības principa pārkāpumu, iespējamu tiesiskās drošības principa pārkāpumu, iespējamu labas pārvaldības un samērīguma principa pārkāpumu, iespējamu pienākuma rūpēties par ierēdņu labklājību pārkāpumu, kā arī pilnvaru nepareizu izmantošanu.